ทิสโก้ชูลงทุนตราสารหนี้สั้นกนง.คงดอก
กนง.คงดอกเบี้ยตามคาด &#8220;ทิสโก้&#8221; แนะลงทุนสั้นขายตราสารหนี้ 3 เดือน &#8220;บัวหลวง&#8221; ชู 6 เดือน จ่าย 3.10% ต่อปี
14 มิ.ย. 2555

กนง.คงดอกเบี้ยตามคาด “ทิสโก้” แนะลงทุนสั้นขายตราสารหนี้ 3 เดือน “บัวหลวง” ชู 6 เดือน จ่าย 3.10% ต่อปี
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า ผลการประชุมของคณะกรรมการนโยบายการเงิน (กนง.) เมื่อวันที่ 13 มิ.ย. 2555 มีมติให้คงอัตราดอกเบี้ยนโยบายที่ระดับ 3.00% ตามคาด เนื่องจากเศรษฐกิจไทยเริ่มฟื้นตัวชัดเจนมากขึ้น แต่ยังมีความเสี่ยงจากอัตราเงินเฟ้อ ซึ่งอาจพิจารณาปรับขึ้นอัตราดอกเบี้ยในช่วงปลายปีนี้ การลงทุนที่เหมาะสมควรเน้นลงทุนระยะสั้น
บลจ.ทิสโก้ เปิดขายกองทุนใหม่ สำหรับนักลงทุนที่ไม่ชอบความเสี่ยงสูง ได้แก่ กองทุนเปิดทิสโก้ ตราสารหนี้คืนกำไร 3M7 ลงทุนในตราสารหนี้หรือเงินฝากทั้งในและหรือต่างประเทศ โดยลงทุนในต่างประเทศได้ไม่เกิน 79% ของมูลค่าสินทรัพย์สุทธิของกองทุนและป้องกันความเสี่ยงอัตราแลกเปลี่ยนเต็ม โดยกองทุนจะจ่ายผลตอบแทนอัตโนมัติทุกๆ 3 เดือน 
สำหรับผู้สนใจจองซื้อได้ตั้งแต่วันนี้18 มิ.ย. 2555 มูลค่าโครงการ 1,000 ล้านบาท
ด้าน บลจ.บัวหลวง เปิดขายกองทุนรวมบัวหลวงตราสารหนี้ชนิดระบุวันครบกำหนด 23/12 มีนโยบายลงทุนตราสารหนี้ทั้งในและต่างประเทศอายุ 6 เดือน ผลตอบแทนประมาณ 3.10% ต่อปี โดยจะเปิดขายตั้งแต่วันที่ 13-19 มิ.ย. 2555